ઉચ્ચ ડિગ્રી મેળવ્યા બાદ પણ યોગ્ય નોકરી ન મળે તેવા સંજોગોમાં બેરોજગાર યુવાન હતાશામાં અઘટિત પગલું અથવા નશીલી ચીજોના રવાડે ચડી જાય છે. કંપનીઓ કે ઈન્ડસ્ટ્રીઝ વ્યવસાયને બદલે ચરોતરમાં મોટાભાગના ખેતી અને પશુપાલન વ્યવસાય સાથે સંકળાયેલા લોકો આપબળે આર્થિક રીતે સધ્ધર બનીને આગળ વધે તે હેતુથી પશુપાલન વ્યવસાય ઉત્તમ માર્ગ બન્યો છે. આ વ્યવસાયને વધુ મજબૂત બનાવીને લોકોને રોજગારી સ્વયં રીતે જ પૂર્ણ કરવાના આશયથી અમૂલના માધ્યમથી દૂધ મંડળીઓ દ્વારા લોન સહાય આપવામાં આવે છે. જેથી ખેતી ધરાવતા અને પશુપાલન વ્યવસાય કરવા ઈચ્છુકોને લોન આપીને રોજગારીનું નવું માધ્યમ ઊભું કરવામાં આવ્યું છે. વર્ષ ૨૦૧૭-૧૮ દરમિયાન જે-તે દૂધ મંડળી દ્વારા પસંદગીના ઉમેદવારોને લોનની સગવડ કરી આપીને અંદાજે ૧૧૦૦૦ જેટલા પશુઓમાં વધારો કરાયો છે. જેમાં હજુ ૫ હજાર ઉપરાંત દુધાળા પશુઓના વધારો થવાની સંભાવના છે. આ યોજનામાં તારાપુરનું મોરજ ગામ અગેસર્ર બન્યું છે.